Oktoober 2012

Oktoober 2012, kroonika

2012. aasta oktoober algas esmaspäeval ja lõpeb 31 ööpäeva pärast kolmapäeval.

1. oktoober 

 Ameerika Ühendriikides tühistas kohus alates 26. juunist kehtinud korralduse, mis keelas Lõuna-Korea elektroonikafirmal Samsung müüa tahvelarvutit Samsung Galaxy Tab 10.1. Keeld oli kehtestatud seoses ettevõtete Samsung ja Apple Inc. vahel toimunud patendivaidlustega.
 Gruusias toimusid parlamendivalimised. Valimised võitis 54,9 protsendi valijate toetusega miljardär Bidzina Ivanišvili juhitud opositsiooniparteide valimisliit Gruusia Unistus, mis sai 150-liikmelises parlamendis 83 kohta. Valimisaktiivsus oli 59,8 protsenti.
 Hollandi organisatsiooni "Women on Waves" laeval paiknev abordikliinik, mis võimaldab naistel sooritada aborte rahvusvahelistes vetes, alustas teekonda Marokosse. Tegemist oli esimese islamiriigiga, mida abordilaev kavatses külastada.
 Hongkongis Lemma saare juures põrkasid kohaliku aja järgi kell 20.30 kokku kaks reisilaeva. Kohapeal hukkus 28 inimest. 100 inimest viidi haiglatesse, kus hiljem suri neist veel kümme.
 Jaapani peaminister Yoshihiko Noda viis läbi valitsuskabineti remondi, vahetades ministrite ametikohti ja tuues valitsusse uusi ministreid. Tähtsamatest ministritest vahetati välja rahandusminister Jun Azumi, kelle koha sai endale Koriki Jojima. 
 Maldiividel algas kohtuprotsess ekspresident Mohamed Nasheedi üle, keda süüdistatakse võimu kuritarvitamises.
 San Marino kaptenregentidena astusid ametisse Teodoro Lonfernini ja Denise Bronzetti.
 Türgi president Abdullah Gül kritiseeris parlamendi sügisistungjärgu avaistungil peetud kõnes peaminister Recep Tayyip Erdoğani valitsust agressiivse välispoliitika, sõnavabaduse piiramise ja demokraatlikult valitud parlamendiliikmete vangistamise pärast. President Gül kuulus enne presidendiametisse astumist samuti peaminister Erdoğani Õigluse ja Arengu Parteisse.
 Valgevene president Alaksandr Łukašenka avalikustas kava kärpida Valgevene avaliku sektori personali 25–30 protsendi ulatuses.
 Vene Õigeusu Kiriku autonoomse kanoonilise üksusena tegutseva Moldova Õigeusu Kiriku eestseisja, Chișinău ja kogu Moldova metropoliit Vladimir nõudis avalikult homoseksuaalsetele inimestele töökeelu kehtestamist haridus-, meditsiini- ja toitlustusasutustes.
 Eestis alustasid Põhja-Eesti Regionaalhaigla, Ida-Tallinna Keskhaigla, Lääne-Tallinna Keskhaigla ja Tartu Ülikooli Kliinikumi arstid tähtajatut streiki palga ja töötingimuste parandamise nimel. Osa perearstikeskusi Eestis otsustas ühineda toetusaktsiooniga, mille raames vähendavad perearstid oma igapäevast vastuvõtuaega nelja tunnini.
 Eestit külastas Majanduskoostöö ja Arengu Organisatsiooni peasekretär José Ángel Gurría, kes kohtus siin peaminister Andrus Ansipi ja rahandusminister Jürgen Ligiga.
 Eesti kultuuriminister Rein Lang viibis ühepäevasel visiidil Leedu pealinnas Vilniuses, et osaleda rahvusvahelisel kultuuri- ja loomemajanduse konverentsil ning selle raames toimunud Baltimaade kultuuriministrite vestlusringis.
 Eesti majandus- ja kommunikatsiooniminister Juhan Parts alustas koos Eesti äridelegatsiooniga kahepäevast ametlikku visiiti Makedoonias, mille eesmärk on pidada kõnelusi kõrgete riigiametnikega ja leida Eestile uusi kasulikke ärikontakte.

2. oktoober

 Ameerika Ühendriikides Pennsylvania osariigis peatas kohus uue seaduse jõustamise, mis oleks nõudnud inimestelt valimistel osalemiseks fotoga isikut tõendava dokumendi esitamist. Kohtunik põhjendas oma otsust asjaoluga, et osariik ei ole teinud vastava dokumendi omandamist piisavalt lihtsaks, seades vanurid ja rassilised vähemused uue seadusega ebavõrdsesse olukorda.
 Belgias Brüsselis toimus Euroopa Ühendamise Rahastu konverents, kus Eestit esindas peaminister Andrus Ansip.
 Itaalias toimus üleriigiline transporditöötajate streik, millega protesteeriti kollektiivlepingute uuendamata jätmise vastu. Streik põhjustas suuri probleeme suuremate linnade nagu Rooma, Milano, Torino ja Napoli liikluses.
 Nigeeria kirdeosas Mubi linnas mõrvasid relvastatud isikud öösel kohaliku polütehnikumi ühiselamus 26 üliõpilast, neid nimepidi tubadest välja kutsudes ning seejärel pussitades või tulistades. 
 Türgis İstanbulis kaevati üles riigi presidendi Turgut Özali säilmed, et selgitada välja tema tegelik surmapõhjus. Özali perekond on aastaid kahtlustanud, et president võidi mürgitada. 
 Ukraina Ülemraada võttis esimesel lugemisel vastu seaduse, mis keelustab riigis homoseksuaalsuse propageerimise. Seadus keelustab taolistel eesmärkidel ajakirjandusväljaannete kasutamise ja näeb ette kriminaalkaristuse homoseksuaalsust propageerivate teoste loomise ning levitamise eest.
 Eestis algas 9. oktoobrini kestev Venemaa teatrite festival "Kuldne Mask Eestis".

3. oktoober

 Ameerika Ühendriikides New Yorgis esitas prokurör ametliku süüdistuse 11 oletatavale Venemaa spioonile, keda süüdistatakse Ameerika Ühendriikide sõjalise tehnoloogia ebaseaduslikus toimetamises Venemaale.
 Ameerika Ühendriikides Colorado osariigis Denveris toimus 2012. aasta presidendivalimiste esimene teledebatt, kus väitlesid omavahel Demokraatliku Partei presidendikandidaat Barack Obama ja Vabariikliku Partei presidendikandidaat Mitt Romney.
 Belgias toimus 24-tunnine raudteelaste streik, mis halvas 85 protsenti riigi raudteeliiklusest. Raudteelaste streigi tingis valitsuse kava ühendada kolm riiklikku raudteefirmat, mille eesmärk on kulude kärpimine ja efektiivsuse tõstmine.
 Filipiinidel jõustus küberkuritegevuse ohjeldamise seadus, mis võimaldab inimesi karistada ka veebilehtedel ja suhtlusvõrgustikes postitatud laimavate kommentaaride eest. Paljud kodanikud on valitsust süüdistanud katses piirata uue seaduse abil sõnavabadust.
 Iraani pealinnas Teheranis toimus riigi keskpanga ees meeleavaldus, millel nõuti panga presidendi tagasiastumist seoses Iraani riaali kursi tugeva langusega viimastel päevadel. Politsei ajas meeleavalduse laiali.
 Leedus toimus Baltimaade põllumajandusministrite kohtumine, mille eesmärk oli kujundada kolme riigi ühine seisukoht Euroopa Liidu põllumajanduse otsetoetuste alastel läbirääkimistel.
 Leedu valitsus avalikustas kava alustada kohtumenetlust Venemaa riikliku gaasifirma Gazprom vastu, süüdistades viimast maagaasi eest liiga kõrge hinna küsimises. Kompensatsiooniks nõuab Leedu valitsus Gazpromilt 5 miljardit Leedu litti.
 Sudaani lääneosas Dārfūri piirkonnas langesid varitsuse ohvriks Nigeeria rahuvalvajad. Rünnakus hukkus 4 ja sai haavata 8 Nigeeria sõdurit. 
 Svaasimaa parlament avaldas häältega 42:6 umbusaldust peaminister Barnabas Sibusiso Dlamini valitsusele.
 Süürias Ḩalabi linna keskväljakul toimus seeria pommiplahvatusi, mille tulemusel hukkus vähemalt 40 inimest ja veel kümned inimesed said vigastada. 
 Türgi pealinnas Ankaras kutsus peaminister Recep Tayyip Erdoğani visiit Ankara Ülikooli esile üliõpilaste spontaansed meeleavaldused, sest väga karmide turvameetmete tõttu polnud neil võimalik ülikooli pääseda. Politsei kasutas meeleavalduste laialiajamiseks pipragaasi ja võttis vahi alla 19 meeleavaldusel osalenud üliõpilast.
 Türgi kaguosas asuvat Akçakale linna tabasid Süüria territooriumilt tulistatud mürsud. Ilmselt eksikombel Türgi territooriumile tulistatud mürskude plahvatustes hukkus neli inimest. Türgi armee reageeris vahejuhtumile tule avamisega Süüria armee positsioonidele. 
 Eesti majandus- ja kommunikatsiooniminister Juhan Parts viibis ühepäevasel visiidil Serbias eesmärgiga arutada kahe riigi vahelist põlevkivialast koostööd. Ministrit saatsid visiidil ettevõtete Eesti Energia ja Enefit esindajad.
 Eesti Vabariigi president Toomas Hendrik Ilves osales Austrias toimunud Euroopa Tervisefoorumil.
 Tallinnas Olümpia hotellis toimus Säästva arengu foorum, millel osales ettekandega ka välisminister Urmas Paet.

4. oktoober

 Belgias Spa linnas algas üleeuroopaline kutsemeistrivõistlus EuroSkills, kus osales 450 kutseõppurit 40 erialalt. Eestist olid võistlusel esindatud 19 õpilast 14 erialalt.
 Bosnia ja Hertsegoviina pealinnas Sarajevos suleti rahapuudusel Bosnia ja Hertsegoviina rahvusmuuseum. Muuseumi töötajad olid sulgemise ajaks töötanud palgata juba üle aasta.
 Hispaania politsei vahistas Palma de Mallorca linnas 21-aastase mehe, kes oli hankinud 140 kilogrammi lõhkeainet, mida ta kavatses kasutada väidetavas rünnakus Baleaaride Ülikoolile.
 Kreeka pealinnas Ateenas toimus laevatehase töötajate meeleavaldus koondamiste vastu. Meeleavaldus muutus peatselt vägivaldseks, umbes 100 meeleavaldajat tungis kaitseministeeriumi hoovi ja politsei oli sunnitud nende laialiajamiseks kasutama kumminuiasid. Mitmed meeleavaldajad võeti vahi alla.
 Küprose pealinnas Nikosias algas Euroopa Liidu liikmesriikide haridusministrite kahepäevane mitteametlik kohtumine, kus arutati hariduse ja koolituse seoseid riikide majandusolukorra ja kodanike elujärjega.
 Maroko võimud takistasid Hollandi organisatsiooni "Women on Waves" abordilaeva sissesõidu Smiri sadamasse.
 Puerto Rico sulgkaalu poksija, 31-aastane Orlando Cruz avalikustas oma homoseksuaalsuse, saades esimeseks tegevpoksijaks maailmas, kes on oma homoseksuaalse sättumuse avalikustanud.
 Eesti Vabariigi president Toomas Hendrik Ilves pidas kõne Ungari pealinnas Budapestis toimunud rahvusvahelisel küberjulgeoleku konverentsil.
 Eestis algas hea õpetaja kuu, mille eesmärk on väärtustada Eesti õpetajate tööd. Hea õpetaja kuu avaüritus toimus Tartus Miina Härma Gümnaasiumis ja sellel osales ka haridus- ja teadusminister Jaak Aaviksoo.
 Eesti kaitseminister Urmas Reinsalu alustas kolmepäevast visiiti Belgia pealinnas Brüsselis.
 Eestis viibis visiidil Euroopa Võrgu- ja Infoturbeameti (ENISA) direktor Udo Helmbrecht.
 Tallinnas toimus Välisministeeriumi korraldatud rahvusvaheline seminar "Regional and European Perspectives of the Western Balkans", mille avas välisminister Urmas Paet.

5. oktoober

 Aserbaidžaani pealinnas Bakuus toimunud meeleavaldusel nõuti naisõpilastele õigust kanda koolides hidžaabi. Politsei ajas umbes 200 osavõtjaga meeleavalduse laiali ja vahistas üle 50 inimese.
 Jordaania pealinnas Ammanis toimus tuhandete osavõtjatega meeleavaldus, millel nõuti poliitiliste reformide kiirendamist.
 Moldova parlament kiitis heaks seaduse, mis keelustab reklaami näitamise Moldova kinodes.
 Slovakkias Bratislavas toimus Euroopa Liidu ühtekuuluvuspoliitika sõprade klubi tippkohtumine. Eestist osales kohtumisel peaminister Andrus Ansip.
 Suurbritannia ülemkohus otsustas, et viis terrorismis kahtlustatavat islamiäärmuslast eesotsas imaam Abu Hamza al-Masriga võib Ameerika Ühendriikidele välja anda.
 Tšehhis anti Praha Ruzyně lennujaamale riigi ekspresidendi ja kirjaniku Václav Haveli nimi. Lennujaamale Haveli nime andmist toetas oma allkirjaga 80 000 inimest. Lennujaamale nime andmise tseremoonial osales ka Tšehhi välisminister Karel Schwarzenberg. 
 Türgi kaguosas asuvat Guvecci küla tabas Süüria territooriumilt ekslikult Türgi alale tulistatud mürsk. Tegemist oli teise sarnase intsidendiga viimase kolme päeva kestel, kuid seekord inimohvreid ei kaasnenud. Türgi armee vastas tule avamisega Süüria armee positsioonidele.
 Venemaa president Vladimir Putin viibis ametlikul visiidil Tadžikistanis. Visiidi peamiseks tulemuseks oli pealinnas Dušanbes allkirjastatud leping, millega pikendati Tadžikistani territooriumil asuva Venemaa armee 201. sõjaväebaasi rendilepingut 2042. aastani.
 Eestis viibis ametlikul visiidil Bulgaaria välisminister Nikolai Mladenov, kes kohtus oma Eesti kolleegi Urmas Paetiga ja XII Riigikogu väliskomisjoni esimehe Marko Mihkelsoniga.

6. oktoober

 Prantsusmaal Strasbourgis lasti terrorivastase politseireidi käigus maha islamiäärmuslasest mees, kes oli seotud Pariisis juudi kauplusele kavandatud granaadirünnakuga. Mujal üle riigi peeti sarnaste reidide käigus kinni veel 10 inimest.
 Somaalia president Xasan Shiikh Maxamuud nimetas riigi peaministriks Cabdi Faarax Shirdoon Saacidi.
 Vatikanis mõistis kohus paavst Benedictus XVI endise kammerteenri Paolo Gabriele süüdi konfidentsiaalsete dokumentide varguses ja määras talle karistuseks 18 kuud vangistust. Gabriele varastatud dokumentide alusel andis ajakirjanik Gianluigi Nuzzi mais 2012 välja raamatu "Tema pühadus: Benedictus XVI salakirjad".
 Eestis Tartu Ülikooli Ajaloo Muuseumis anti üle aasta õpetaja auhinnad. Õpetajaid tunnustas haridus- ja teadusminister Jaak Aaviksoo.

7. oktoober 

 Ameerika Ühendriikides Florida osariigis startis Kennedy Kosmosekeskusest kohaliku aja järgi kell 20.35 eraettevõttele SpaceX kuuluv Falcon-tüüpi rakett, mis kandis kaubakapslit Dragon. Kapslis oli 400 kilogrammi toiduaineid, riideid, varuosi ja muud varustust. Tegemist on esimese Rahvusvahelisse Kosmosejaama suundunud varustuslennuga, mida opereerib erafirma.
 Brasiilias toimusid kohalike omavalitsuste valimised. Muuhulgas valiti ametisse tagasi riigi suuruselt teise linna Rio de Janeiro linnapea Eduardo Paes.
 Egiptuse ja Türgi merevägi alustasid Vahemere idaosas kaheksapäevast ühisõppust "Sõpruse meri".
 Kuveidi emiir Şabāḩ IV al-Aḩmad al-Jābir aş-Şabāḩ saatis laiali riigi parlamendi, et alustada ettevalmistusi erakorralisteks parlamendivalimisteks.
 Liibüa peaministri kandidaadil Muşţafā Abū Shaguril ebaõnnestus teist korda valitsuskabineti kokkupanek. Tema 10 ministrist koosnevat erakorralist valitsuskabinetti toetas hääletusel 44 parlamendiliiget, vastu oli 125 parlamendiliiget. Pärast ebaõnnestunud hääletust asus parlament pidama läbirääkimisi valitsusjuhi kandidaadi leidmiseks.
 Somaalias võtsid Somaalia ja Aafrika Liidu väed oma kontrolli alla varem islamistidele kuulunud Wanla Weyni linna 90 kilomeetri kaugusel riigi pealinnast Muqdishost.
 Sudaanis kukkus alla pealinnast Hartumist Dārfūri piirkonda teel olnud sõjaväelennuk. Hukkusid lennuki pardal viibinud 13 inimest.
 Suurbritannia peaminister David Cameron teatas oma valmisolekust vajadusel vetostada Euroopa Liidu eelarve. Taoliseks vajaduseks võib tema hinnangul kujuneda eelarve massiivne kasv või ilma korraliku kontrollmehhanismita kuluartiklite lisandumine.
 Venezuelas toimusid presidendivalimised, mille võitis ametis olev president Hugo Chávez. Chávez kogus 55,3 protsendi valijate toetuse ja pääses presidendiametisse neljandaks ametiajaks. Tema vastaskandidaat Henrique Capriles Radonski tunnistas valimiskaotust. Valimisaktiivsus oli 80,7 protsenti.

8. oktoober 

 Egiptuses Siinai poolsaarel toimunud õnnetuses sõjaväe transpordimasinaga hukkus 21 Egiptuse julgeolekujõudude sõdurit.
 Gruusia parlamendivalimiste võitja Bidzina Ivanišvili tegi teatavaks oma tulevase valitsuskabineti koosseisu.
 Luksemburgis algas euroala rahandusministrite kahepäevane kohtumine, kus osales ka Eesti rahandusminister Jürgen Ligi.
 Maldiivide politsei vahistas riigi ekspresidendi Mohamed Nasheedi, kes oli kahel korral ignoreerinud talle saadetud kohtukutset. Presidendi üle peetakse kohut seoses ühe kohtuniku ebaseadusliku vahistamisega tema ametiajal.
 Mehhiko merevägi teatas, et riigi põhjaosas Coahuila osariigis Progreso piirkonnas eelmisel päeval toimunud tulevahetuses hukkus narkokartelli Los Zetas asutaja ja üks juhte Heriberto Lazcano Lazcano.
 Mosambiigi president Armando Guebuza vabastas ametist peaminister Aires Ali ja nimetas peaministriks Alberto Vaquina.
 Rootsi Kuninglik Meditsiiniinstituut andis 2012. aasta Nobeli füsioloogia- või meditsiiniauhinna tüvirakke uurinud teadlastele: John Gurdonile Suurbritanniast ja Shinya Yamanakale Jaapanist.
 Tonga parlamendis kukkus läbi umbusaldusavaldus peaminister Sialeʻataonga Tuʻivakanō valitsuskabinetile. Umbusaldamist toetas 11, vastu oli 13 parlamendiliiget.
 Venemaal Portovaja kompressorjaamas anti käiku Läänemere-aluse gaasitrassi Nord Stream teine gaasitoru.
 Eestis laienes nädal aega kestnud arstide streik maakonnahaiglatesse. Streigiga ühinesid Pärnu, Kuressaare, Viljandi ja Narva haiglad. Juba streikinud neljas suures haiglas Tallinnas ja Tartus lõpetati nüüd lisaks eriarstide vastuvõttudele ka plaaniliste operatsioonide teostamine.
 Eestis algas sügisene noormeeste ajateenistusse kutsumine. Kahe päeva jooksul asus kohustusliku kaitseväeteenistust läbima umbes 1400 noorukit.
 Eesti õiguskantsler Indrek Teder teatas oma ametlikus hinnangus, et eraviisilisele jälitustegevusele ja sõnumisaladuse rikkumisele kihutamises kahtlustatavate XII Riigikogu liikmete, keskerakondlaste Priit Toobali ja Lauri Laasi kodudes läbiotsimise korraldamine ilma Riigikogu loata rikkus nende saadikupuutumatust. Ühtlasi lükkas ta tagasi riigi peaprokuröri Norman Aasa taotluse teha Riigikogule ettepanek Toobalilt ja Laasilt saadikupuutumatuse võtmiseks.
 Eestis avaldas Lohusuu vallavolikogu umbusaldust vallavanem Ants Rummelile ja valis vallavanemaks Tormis Otsma. Vallavolikogu esimehe Toivo Kivi umbusaldamine kukkus häältega 3:5 läbi.
 Eesti Rahva Muuseumi direktor Krista Aru teatas, et lahkub 9. novembril ametist.
 Kaitseväe Peastaabi kauaaegne teavitusosakonna ülem kolonelleitnant Peeter Tali asus tööle Kaitseministeeriumi avalike suhete osakonna juhatajana.

9. oktoober 

 Ameerika Ühendriikide rahandusminister Timothy Geithner ja Föderaalreservi juhatuse esimees Ben Bernanke alustasid ametlikku visiiti Indias.
 Ameerika Ühendriikide uuringufirma Pew Research Center avaldatud uuringutulemuste kohaselt on protestantlikud kristlased kaotanud esmakordselt riigis enamuse. Viie aastaga on nende osakaal langenud viie protsendi võrra 48 protsendini riigi elanikkonnast, samal ajal on mitte ühtegi religiooni tunnistavate ameeriklaste arv kasvanud aga 20 protsendini.
 Austraalias astus seksiskandaali tõttu tagasi parlamendi esimees Peter Slipper. Kuigi opositsiooni algatatud umbusaldushääletus Slipperi vastu kukkus läbi, otsustas ta siiski vabatahtlikult ametist lahkuda. Tema endine alluv on süüdistanud teda seksuaalses ahistamises.
 Belgias Brüsselis algas NATO kaitseministrite kahepäevane kohtumine, millel osales ka Eesti kaitseminister Urmas Reinsalu.
 Filipiinide ülemkohus peatas neile saadetud arvukate protestide tõttu 3. oktoobril jõustunud vastuolulise küberkuritegevuse ohjeldamise seaduse rakendamise.
 Keenia president Mwai Kibaki pani veto parlamendiliikmete taotlusele maksta neist igaühele parlamendi senise koosseisu volituste lõppemisel lahkumishüvitist summas 105 000 USA dollarit. Keenia parlamendis on 222 liiget ja nende töötasu on Aafrika parlamentidest kõrgeim, ulatudes 10 000 USA dollarini ühes kuus.
 Rootsi Kuninglik Teaduste Akadeemia kuulutas 2012. aasta Nobeli füüsikaauhinna laureaatideks kvantoptikat uurinud prantsuse füüsiku Serge Haroche'i ja ameerika füüsiku David Winelandi.
 Saksamaa liidukantsler Angela Merkel sooritas ametliku visiidi Kreekasse, et pidada läbirääkimisi Kreeka peaministri Antónis Samarásiga. Ateenas võttis politsei kasutusele kõrgendatud turvameetmed, sest paljud kreeklased peavad Saksamaa kantslerit neile pealesunnitud rangete kärpekavade põhiinitsiaatoriks: tema vastu avaldas meelt umbes 25 000 inimest.
 Tšiilis astus ametist tagasi Iquique roomakatoliku piiskop Marco Antonio Órdenes Fernández, keda süüdistatakse 15-aastase altaripoisi seksuaalses ärakasutamises. Piiskop ei ole vahekorda eitanud, kuid on väitnud, et see toimus mõlema poole nõusolekul ja et nooruk ei olnud sel ajal enam alaealine.
 Venemaal Moskvas toimunud Iraagi ja Venemaa peaministrite kohtumisel allkirjastati relvatarneleping, mille alusel ostab Iraak Venemaalt 4,2 miljardi USA dollari väärtuses relvastust. Venemaast saab selle lepingu kohaselt Iraagi suuruselt teine relvastuse tarnija.
 Eesti põllumajandusminister Helir-Valdor Seeder ja regionaalminister Siim Valmar Kiisler viibisid ringsõidul Järva maakonnas.
 Tartumaal Nõos pandi nurgakivi Nõo Reaalgümnaasiumi uuele hoonele.

10. oktoober 

 Austraalia parlament kiitis heaks Paapua Uus-Guineasse immigrantide laagri ja menetluskeskuse taasasutamise. Varem väljaspool Austraalia piire eksisteerinud immigrantide laagrid suleti 2008. aastal, kuid paadiga saabuvate immigrantide kasvav arv sundis Austraalia võime oma poliitikat üle vaatama.
 Gruusia president Mihheil Saakašvili rahuldas peaminister Ivane Merabišvili valitsuskabineti tagasiastumispalve ja nimetas Merabišvili kuni uue valitsuse moodustamiseni peaministri kohusetäitjaks.
 Iisraeli peaminister Binyamin Netanyahu kuulutas välja ennetähtaegsed parlamendivalimised. 15. oktoobril kinnitati nende toimumise kuupäevaks 22. jaanuar 2013.
 Jaapani autotootja Toyota Motor Corporation teatas, et kutsub vigaste aknalülitite tõttu tagasi 7,4 miljonit müüdud autot. Tegemist on suurima autode tagastamiskampaaniaga pärast 1996. aastat, mil Ford Motor Company kutsus tehniliste probleemide tõttu tagasi 8 miljonit müüdud autot.
 Jordaania kuningas ‘Abd Allāh II tegi uue valitsuse moodustamise ülesandeks Abdullah Ensourile. 
 Luksemburgis algab Euroopa Liidu konkurentsivõime nõukogu istung, millel osalevad liikmesriikide tööstuse, siseturu ja teaduse valdkondade eest vastutavad ministrid. Käsitletakse innovatsioonipartnerluse ja tarbijakaitse teemasid. Eestit esindavad kohtumisel haridus- ja teadusminister Jaak Aaviksoo ning majandus- ja kommunikatsiooniminister Juhan Parts.
 Rootsi Kuninglik Teaduste Akadeemia kuulutas 2012. aasta Nobeli keemiaauhinna laureaatideks Ameerika Ühendriikide teadlased Robert Lefkowitzi ja Brian Kobilka G-valkude seotud retseptorite alase uurimistöö eest.
 Türgi lennuvägi sundis pealinna Ankara lennuväljal maanduma Venemaa pealinnast Moskvast Süüria pealinna Damaskusse teel olnud reisilennuki, mille pardalt leiti 12 saadetist sõjaväe kommunikatsiooniseadmetega. Pärast illegaalse laadungi konfiskeerimist lubati lennukil järgmise päeva hommikul teekonda jätkata.
 Venemaal Moskvas arutas linnakohus punkansambli Pussy Riot liikmete advokaatide apellatsioonikaebust, millega taotleti kaheks aastaks vangi mõistetud naiste kohtuotsuse tühistamist. Kolmest süüalusest vabastas kohus ühe, Jekaterina Samutsevitši; ülejäänud kahe naise karistuse jättis kohus muutmata.
 Venezuela president Hugo Chávez nimetas riigi asepresidendiks senise välisministri Nicolás Maduro.
 Eesti rahandusminister Jürgen Ligi alustab seitsmepäevast visiiti Jaapanis, et osaleda Tōkyōs toimuvatel Rahvusvahelise Valuutafondi ja Maailmapanga aastakoosolekutel.
 Eestis viibis lahkumisvisiidil Gruusia välisminister Grigol Vašadze, kes kohtus siin oma Eesti kolleegi Urmas Paetiga.
 Tartus avati Moldova aukonsulaat Eestis. Aukonsulina alustas tegevust Tiit Vapper.
 Pärnus toimus Eesti ja Läti valitsuste vahelise piiriülese koostöö komisjoni koosolek, mida juhtisid Eesti poolelt regionaalminister Siim Valmar Kiisler ning Läti poolelt keskkonnakaitse ja regionaalarengu minister Edmunds Sprūdžs.

11. oktoober 

 Ameerika Ühendriikides tühistas apellatsioonikohus California ringkonnakohtu varasema otsuse, mis oli keelanud patendivaidluse tõttu Lõuna-Korea elektroonikaettevõtte Samsung nutitelefoni Samsung Galaxy Nexus müügi. Müügikeeldu taotles Samsungi konkurent Apple Inc., kes on süüdistanud Samsungi patentide rikkumises ja varguses.
 Ameerika Ühendriikides toimus 2012. aasta presidendivalimistel osalevate asepresidendikandidaatide Joe Bideni ja Paul Ryani esimene ja ainus teledebatt.
 Egiptuse president Muḩammad Mursī tagandas ametist riigi peaprokuröri `Abd al-Mejīd Maḩmūdi ja nimetas ta suursaadikuks Vatikani. Peaprokurör Maḩmūd teatas vastuseks, et keeldub ametist lahkumast. Ta on ametis olnud alates 2006. aastast.
 Jordaanias vannutati ametisse peaminister Abdullah Ensouri valitsuskabinet.
 Kreeka valitsuse avaldatud ametliku statistika kohaselt kerkis tööpuudus riigis juulis rekordtasemele, ületades 25 protsendi piiri. Töötute koguarv riigis jõudis 1,26 miljoni inimeseni ja on viimase aastaga kasvanud keskmiselt 1000 inimese võrra päevas.
 Rootsis kuulutas Rootsi Akadeemia 2012. aasta Nobeli kirjandusauhinna laureaadiks Hiina kirjaniku Mo Yani.
 Eesti Vabariigi president Toomas Hendrik Ilves võttis vastu Colombia uue suursaadiku Eestis Victoria González Ariza, Etioopia esimese suursaadiku Eestis Kassu Yilala ja Tadžikistani esimese suursaadiku Eestis Koimdodov Kozidavlati volikirjad.
 Eesti põllumajandusminister Helir-Valdor Seeder alustas kahepäevast ametlikku visiiti Venemaal, mille raames kohtus ta oma Venemaa kolleegi Nikolai Fjodoroviga ning külastas Venemaa suurimat põllumajandusmessi "Kuldne sügis".
 Tartus Haridus- ja Teadusministeeriumi hoones toimus Eesti emakeeleõpetajate sügiskonverents.

12. oktoober 

 Botswana ülemkohus tühistas hõimuseaduse, mis takistas naistel pärida kinnisvara. Kohus leidis, et seadus oli vastuolus riigi põhiseadusega, mis tagab meeste ja naiste võrdõiguslikkuse.
 Indias andis Hyderābādi kohus välja korralduse rahalistes raskustes lennufirma Kingfisher Airlines omaniku Vijay Mallya vahistamiseks. Kohtu korralduse ajendas Hyderābādi lennujaamale võlgade katteks kirjutatud tšekk väärtuses 103 miljonit India ruupiat, mis osutus kattetuks.
 Keenia pealinna Nairobi peamiselt somaallastega asustatud Eastleigh' linnaosas toimus kaks pommiplahvatust, milles sai vigastada vähemalt üks politseinik.
 Norras otsustas Nobeli rahuauhinna komitee anda 2012. aasta Nobeli rahuauhinna Euroopa Liidule, tõstes esile Euroopa Liidu rolli Euroopa muutmisel "sõja maailmajaost rahu maailmajaoks".
 Suurbritannias Londonis vahistati Kõrgõzstani õiguskaitseorganite taotlusel riigi ekspresidendi Kurmanbek Bakijevi poeg Maksim Bakijev, keda süüdistatakse korruptsioonis ja rahapesus.
 Tadžikistanis taastati juulis 2012 blokeeritud juurdepääs videomaterjali jagamist võimaldavale veebisaidile YouTube.
 ÜRO Julgeolekunõukogu võttis vastu resolutsiooni, mis kohustas Aafrika riikidevahelisi organisatsioone 45 päeva jooksul esitama detailse kava sõjaliseks sekkumiseks Mali kodusõtta ja riigi terviklikkuse tagamiseks.
 Eesti haridus- ja teadusminister Jaak Aaviksoo avas Belgia pealinnas Brüsselis Eesti Teadusagentuuri ametliku esinduse.

13. oktoober 

 Egiptuse president Muḩammad Mursī taganes oma 11. oktoobri otsusest ja lubas senises ametis jätkata riigi peaprokuröril`Abd al-Mejīd Maḩmūdil.
 Mauritaanias avas sõjaväepatrull eksituse tõttu tule riigi presidendi Mohamed Ould Abdel Azizi konvoi pihta. President sai vahejuhtumis käest haavata ja toimetati haiglaravile.
 Saksamaal Münchenis toimus eesti helilooja Arvo Pärdi uue plaadi "Adam's Lament" esitlus ja ühtlasi Arvo Pärdi teose "Aadama itk" esiettekanne Saksamaal. Esitlusel ja kontserdil osales ka Eesti kultuuriminister Rein Lang.
 Süüria valitsus sulges kohaliku aja järgi kella 21.00 alates oma õhuruumi Türgi reisilennukitele. 
 Eesti kirjastuse Koolibri 9. klassi eesti keele õpik "Peegel 3" võitis Frankfurdi raamatumessil toimunud Euroopa parima õpiku konkursil teise koha. Õpiku autorid on Helin Puksand, Reet Bobõlski ja Margit Ross.
 Eesti Päevalehe laupäevase väljaandena hakkas ilmuma uus 48-leheküljeline informatiivne-meelelahutuslik väljaanne LP.
 Eestis Saaremaa Rallil juhtus raske liiklusõnnetus, kui Jevgeni Rogovi-Andrei Konovalenko ekipaaži ralliauto rajalt välja pealtvaatajate sekka sõitis. Kuressaare haiglasse pöördus õnnetuse järel kümme kannatanut, kõige tõsisemalt kannatada saanud lätlane lennutati helikopteriga Põhja-Eesti Regionaalhaiglasse.

14. oktoober 

 Ameerika Ühendriikides New Mexicos sooritas Felix Baumgartner eduka hüppe umbes 39 kilomeetri kõrguselt stratosfäärist Maale. Hüpe kestis umbes 11 minutit, millest vabalangemine kestis 4 minutit ja 22 sekundit. Maksimumkiiruseks saavutas ta üle 1170 km/h.
 Belgias toimusid kohalike omavalitsuste valimised, kus flaamikeelse Flandria piirkonna suurimaks poliitiliseks jõuks tõusis flaami rahvuslaste erakond Uus-Flaami Allianss.
 Birmas algas valitseva erakonna Liidu Solidaarsus- ja Arengupartei kolmepäevane kongress, mille raames valitakse erakonnale uus juhtkond.
 Haiti pealinnas Port-au-Prince'is toimus sadade osavõtjatega opositsiooni meeleavaldus, millel nõuti president Michel Martelly tagasiastumist. Opositsioon süüdistab presidenti riigi raha raiskamises, muuhulgas liiga arvukate välisreiside peale.
 Küprose pealinnas Nikosias algas kolmepäevane Euroopa muinsuskaitse foorum.
 Leedus toimusid parlamendivalimiste esimene voor ja referendum uue tuumaelektrijaama rajamiseks. Referendumil lükkasid elanikud tuumaelektrijaama rajamise kava tagasi, kuid referendumi tulemus ei ole võimudele siduv.
 Liibüa parlament valis peaministrikandidaadiks parteitu poliitiku ‘Alī Zīdāni.
 Luksemburgis algas Euroopa Liidu välisministrite kahepäevane kohtumine, kus osales ka Eesti välisminister Urmas Paet. Koosolekule järgnes esimese päeva õhtul kohtumine Venemaa välisministri Sergei Lavroviga, mille raames jätkati Euroopa Liidu ja Venemaa tippkohtumise ettevalmistamist.
 Mauritaanias eelmisel päeval tulistamises haavata saanud president Mohamed Ould Abdel Aziz suundus ravile Prantsusmaale.
 Montenegros toimusid ennetähtaegsed parlamendivalimised. Valimisvõidu sai valimisliit Euroopaliku Montenegro Koalitsioon, mida toetas 46,7 protsenti valijatest ja mis sai 79-liikmelises parlamendis 39 kohta. Teiseks jäi Demokraatlik Rinne, mis pälvis 23,2 protsendi valijate toetuse ja sai parlamendis 20 kohta. Valimisaktiivsus oli 72,8 protsenti.
 Portugalile kuuluvatel Assoori saartel toimusid kohaliku parlamendi valimised. Võidukaks osutus Sotsialistlik Partei, mida toetas 51,7 protsenti valijatest ja mis sai 57-kohalises parlamendis 31 kohaga absoluutse enamuse. Valimisaktiivsus oli 47,9 protsenti.
 Tuneesia võimud määrasid presidendivalimiste toimumise kuupäevaks 23. juuni 2013.
 Valgevene president Alaksandr Łukašenka autasustas Moskva ja kogu Venemaa patriarhi Kirilli Rahvaste Sõpruse ordeniga, avaldades patriarhile tunnustust Vene Õigeusu Kiriku ühtsuse säilitamise ja slaavi rahvaste vendluse edendamise eest.
 Venemaa 77 haldusüksuses toimusid kohalike omavalitsuste valimised. Kõigis omavalitsustes võitis valimised võimupartei Ühtne Venemaa.

15. oktoober

 Aafrika Liidu komisjoni esimehe ehk tegevjuhina astus ametisse Nkosazana Dlamini-Zuma.
 Austraalia peaminister Julia Gillard alustas kolmepäevast ametlikku visiiti Indias, et arutata majandussuhete ja tuumaenergia alase koostöö tihendamist.
 Euroopa Liidus algas Euroopa ühtse turu nädal, millega tähistatakse Euroopa ühisturu loomise 20. aastapäeva.
 Kanadas teatas oma tagasiastumisest Ontario provintsi peaminister Dalton McGuinty.
 Kuuba võimud teatasid, et tühistavad alates 2013. aastast elanike kohustuse saada välismaale sõiduks valitsuse eriluba ehk niinimetatud "valge kaart".
 Liibüa pealinnas Tripolis põgenes vanglast üle 120 kinnipeetava, kelle seas oli nii kriminaalkurjategijaid kui ka illegaalseid immigrante. Neist umbes 60 õnnestus tabada juba esimesel päeval.
 Luksemburgis toimunud Euroopa Liidu välisministrite kohtumisel otsustati kehtestada uued majandussanktsioonid Iraani vastu, kes ei ole nõustunud loobuma oma vastuolulise tuumaenergiaprogrammi elluviimisest.
 Nigeeria rannikul ründasid piraadid Prantsusmaa lipu all sõitnud kaubalaeva Liberty 249. Rünnaku käigus rööviti ka seitse meeskonnaliiget, kellest kuus olid Venemaa kodanikud ja üks Eesti kodanik.
 Portugali valitsus tegi teatavaks 2013. aasta riigieelarve, mis sisaldab hulgaliselt maksutõuse ja kärpeid. Keskmine maksukoormus sissetulekutelt kasvab seniselt 9,8 protsendilt 13,2 protsendini ja koondatakse 2 protsenti avaliku sektori töötajatest. Uue eelarve vastu kogunes Lissabonis parlamendihoone ette meelt avaldama ligi 2000 inimest.
 Rootsis kuulutas Rootsi Kuninglik Teaduste Akadeemia 2012. aasta Nobeli majandusauhinna laureaatideks Ameerika Ühendriikide teadlased Lloyd Shapley ja Alvin Rothi. 
 Svaasimaa parlament võttis tagasi 3. oktoobril peaminister Barnabas Sibusiso Dlamini valitsusele esitatud umbusaldusavalduse.
 Eestis Läänemaal Roosta Puhkekülas algasid XXVII Kõrgemad Riigikaitsekursused. Kursused avas peaminister Andrus Ansip.
 Eesti keskkonnaminister Keit Pentus-Rosimannus alustas 20. oktoobrini kestvat visiiti Indias, et osaleda bioloogilise mitmekesisuse konventsiooni osapoolte 11. kõrgetasemelisel kohtumisel.
 Eestis algasid 20. oktoobrini kestvad hõimupäevad.
 Eesti Kirjanike Liit tähistas Eesti Draamateatris toimuva piduliku vastuvõtuga oma 90. aastapäeva.
 Reformierakonna rahastamisskandaal: Eesti riigiprokuratuur otsustas lõpetada kriminaalmenetluse Reformierakonna liikmete Kristen Michali ja Kalev Lillo suhtes, keda nende erakonnakaaslane Silver Meikar oli süüdistanud tema mõjutamises annetama erakonnale teadmata päritoluga raha.
 Tartus algasid 20. oktoobrini kestnud Korea päevad.

16. oktoober

 Ameerika Ühendriikides New Yorgis toimus 2012. aasta presidendivalimiste kandidaatide Barack Obama ja Mitt Romney teine teledebatt. 
 Euroopa Komisjoni tervishoiuvolinik, Maltalt pärit John Dalli astus tagasi, sest Euroopa Pettustevastane Amet tuvastas tema osaluse ühe Malta ärimehe katsetes mõjutada Euroopa Liidu tubakaseadusandlust. Volinik ise on oma seotust eitanud ja pidanud uurimistulemusi ekslikeks.
 Gruusia president Mihheil Saakašvili taastas oma korraldusega 2012. aasta parlamendivalimised võitnud koalitsiooni Gruusia Unistus juhi ja tulevase peaministri Bidzina Ivanišvili kodakondsuse. Ivanišvililt võeti kodakondsus 2011. aastal pärast poliitilise opositsiooniga ühinemist.
 Hollandis Rotterdamis varastati kohaliku aja järgi kell 3 öösel Kunsthali muuseumist hulk maale. Varastatud kunstiteoste seas oli nimekate kunstnike Pablo Picasso, Paul Gauguini, Claude Monet', Henri Matisse'i ja Lucian Freudi teoseid.
 Iisraelis rüvetati tema 31. surma-aastapäeval kuulsa sõjaväelase ja kaitseministri Moshe Dayani haud.
 Suurbritannia kirjanik Hilary Mantel võitis teist korda Bookeri auhinna. Sellega sai Mantelist esimene naine ja esimene Briti kirjanik, kes on nimeka kirjandusauhinna võitnud kahel korral. Seekord tõi talle auhinna ajalooline romaan "Bring up the Bodies".
 Türgi president Abdullah Gül pani veto põhiseaduse parandusele, mis oleks võimaldanud korraldada kohalike omavalitsuste valimised viis kuud enne tähtaega. Gül vetostas ettepaneku, viidates sellest tulenevatele täiendavatele kuludele, mida antud majanduslikus olukorras ei ole otstarbekas tekitada.
 Türgi konstitutsioonikohus tunnistas põhiseadusevastaseks mitmed valitsuse määrused, muuhulgas mitmete uute ministeeriumite loomise pärast 2011. aasta parlamendivalimisi ja nõudis, et valitsus edastaks need uuendused kuue kuu jooksul parlamendile käsitlemiseks.
 Vietnamis lõppes valitseva Kommunistliku Partei keskkomitee kahenädalane nõupidamine, millel partei poliitbüroo tunnistas oma vigu ja suutmatust ohjeldada parteisisest korruptsiooni ning esines avaliku vabandusega. Peaminister Nguyễn Tấn Dũngi, keda suures osas probleemide eest vastutavaks peetakse, siiski ei karistatud.
 Eestit külastas NATO Brunssumi Ühendväejuhatuse ülem kindral Wolf-Dietrich Langheld, kes kohtus oma visiidi raames kaitseminister Urmas Reinsaluga.
 Eesti põllumajandusminister Helir-Valdor Seeder viibis ringsõidul Valgamaal.
 Tartus Eesti Kirjandusmuuseumis toimus kirjanik Karl Ristikivi 100. sünniaastapäevale pühendatud konverents "Karl Ristikivi 100", mille korraldas Karl Ristikivi Selts.

17. oktoober

 Gruusia president Mihheil Saakašvili esitas peaministri kandidaadiks Bidzina Ivanišvili.
 Malawi ajakirjanduse teatel pöördus president Joyce Banda Aafrika Liidu poole palvega tulla vahendajaks Malawi ja Tansaania piiritüli lahendamisel. Kahe riigi vahel on tekkinud vaidlus piiri kulgemise osas mööda maavarade poolest rikast Njassa järve.
 Põhja-Mariaanide parlamendis kukkus läbi umbusaldushääletus kuberner Benigno Fitiali vastu. Kuberneri umbusaldamist toetas 9 saadikut, vajalik oleks olnud 14 saadiku toetus.
 Somaalia parlament kinnitas Cabdi Faarax Shirdoon Saacidi riigi peaministriks.
 Ukrainas anti käiku parlamendivalimiste jälgimiseks valimisjaoskondadesse paigaldatud videovalvesüsteem.
 Uruguay parlamendi ülemkoda kiitis häältega 17:14 heaks seaduse, mis lubab naistel esimese 12 rasedusnädala kestel aborti sooritada. Sellega sai Uruguayst Kuuba järel teine Ladina-Ameerika riik, kus abort on legaliseeritud.
 Eestit külastas Saksamaa Brandenburgi liidumaa teadus- ja kultuuriminister Sabine Kunst, kes kohtus siin oma Eesti kolleegi Rein Langiga.
 Tallinnas Kirjanike Majas jätkus eelmisel päeval Tartus alanud konverents "Karl Ristikivi 100", mis oli pühendatud kirjanik Karl Ristikivi 100. sünniaastapäevale.

18. oktoober

 Ameerika Ühendriikides 79 aastat ilmunud uudisteajakirja Newsweek peatoimetaja Tina Brown teatas, et ajakiri lõpetab alates 31. detsembrist trükiväljaandena ilmumise ja jääb edasi tegutsema ainult digitaalselt.
 Ameerika Ühendriikides tunnistas New Yorgi apellatsioonikohus föderaalse abielu kaitse seaduse põhiseadusega vastuolus olevaks. Varem, mais 2012 tunnistas seaduse ebakonstitutsiooniliseks ka Bostoni apellatsioonikohus.
 Belgias Brüsselis algas Euroopa Ülemkogu kahepäevane istung. Saksamaa liidukantsler Angela Merkel esitas esimesel päeval ettepaneku anda Euroopa Liidule vetoõigus liikmesriikide riigieelarvete heakskiitmisel.
 Euroopa Inimõiguste Kohus hakkas arutama Ukraina ekspeaministri Julija Tõmošenko kaebust, mille kohaselt rikuti Ukrainas tema õigust õiglasele kohtupidamisele.
 Kreekas algas järjekordne 24-tunnine üleriigiline üldstreik.
 Lõuna-Sudaan alustas uuesti naftatootmist, mis oli peatatud jaanuaris 2012 naftatransiidi üle puhkenud tüli tõttu Sudaaniga.
 Norras algasid läbirääkimised Colombia valitsuse ja vasakpoolse relvarühmituse FARC esindajate vahel 50 aastat kestnud relvakonflikti lõpetamiseks.
 Peruus lahkus palgatingimuste pärast streikivate arstide toetuseks ametist 90 protsenti riigi haiglajuhtidest. 11 000 osavõtjaga meditsiinitöötajate streik oli selleks ajaks kestnud juba üle nelja nädala.
 Põhja-Iirimaal Belfastis avati Põhja-Iirimaa ajaloo esimene ametlik abordikliinik.
 Sri Lanka poliitilise opositsiooni juht, erukindral ja endine presidendikandidaat Sarath Fonseka korraldas pealinnas Colombos esimese avaliku poliitilise kogunemise pärast kaheaastase vanglakaristuse kandmist.
 ÜRO Julgeolekunõukogu viieks mittealaliseks liikmeks valiti Argentina, Austraalia, Luksemburg, Lõuna-Korea ja Rwanda.
 Eesti valitsus kiitis heaks kultuuriminister Rein Langi ettepaneku muuta alates 2013. aastast seni riiklike teatritena tegutsenud Teater NO99, Vanemuine ja NUKU sihtasutusteks.
 Eesti välisminister Urmas Paet alustas kolmepäevast ametlikku visiiti Mehhikos.
 Eestis Harjumaal algas Kaitseliidu luure-patrullvõistlus Eel-Erna, millel osaleb seekord 11 võistkonda. Võistlus kestab 21. oktoobrini.
 XII Riigikogus kukkus läbi Keskerakonna algatatud umbusaldushääletus majandus- ja kommunikatsiooniminister Juhan Partsi vastu. Ministri umbusaldamist toetas 44, vastu oli 50 Riigikogu liiget.
 Tallinnas kinos Artis esilinastus Manfred Vainokivi uus dokumentaalfilm "Vaeste kirjanike maja".

19. oktoober

 Belgias Brüsselis kohtusid esmakordselt Euroopa Liidu vahendatud läbirääkimisteks Serbia peaminister Ivica Dačić ja Serbiast lahku löönud Kosovo peaminister Hashim Thaci.
 Curaçaol toimusid parlamendivalimised. Valimistel saatis edu saare iseseisvumist taotlevat erakonda Iseseisev Rahvas, mis kogus 22,6 protsendi valijate toetuse ning sai 21-liikmelises parlamendis 5 kohta. Sama arvu kohti sai ka 21,2 protsendi valijate toetuse pälvinud Curaçao Tuleviku Liikumine. Valimisaktiivsus oli 74,5 protsenti.
 Egiptuses valiti Muslimi Vennaskonna poliitilise tiiva Vabaduse ja Õigluse Partei esimeheks Egiptuse parlamendi endine esimees Muḩammad Sa‘d Taufīq al-Katātnī.
 Euroopa Ülemkogu jõudis kokkuleppele, mille kohaselt luuakse 2013. aasta jooksul liikmesriikide pankade üle järelevalvet teostav üle-euroopaline organisatsioon.
 Ghana keskvalimiskomisjon jättis presidendivalimiste kandidaadiks registreerimata Nana Konadu Rawlingsi, riigi ekspresidendi Jerry Rawlingsi abikaasa.
 Liibanoni pealinnas Beirutis toimus autopommi plahvatus, milles hukkus 8 ja sai vigastada 78 inimest. Hukkunute seas oli ka Liibanoni luureteenistuse kõrge ohvitser, endise peaministri ja nüüdse poliitilise opositsiooni juhi Sa‘d al-Ḩarīrī kunagine turvaülem Wissām ‘Adnān al-Ḩassan.
 Mali pealinnas Bamakos toimus Aafrika Liidu algatusel korraldatud nõupidamine, millel arutati võimalikku tegevuskava riigi põhjaosas võimu haaranud islamistide vastu.
 Türgi idaosas Ağrı provintsis Eleskirti linna lähistel lasid kurdi mässulised õhku gaasijuhtme, mis peatas gaasitarned Iraanist Türgisse. Plahvatuses said vigastada ka samal ajal lähedalt mööda sõitnud 28 Türgi sõdurit.
 Eestis Haapsalu Kultuurikeskuses avati 30. oktoobrini kestvad üle-eestilised raamatukogupäevad "Kohtume raamatukogus".
 Eestis sai teatavaks, et võimud otsustasid anda poliitilise varjupaiga ja kolmeaastase elamisloa Venemaal Vene Õigeusu Kiriku kritiseerimise pärast kohtu alla antud aktivistile ja blogijale Maksim Jefimovile.
 Pärnus algas kolmepäevane Eesti juutide foorum JAHAD.

20. oktoober

 Bangladeshis mõistis kohus vangi 2009. aasta sõjaväelaste mässus osalenud 723 piirivalvurit. Tegemist oli ühe viimase massiprotsessiga mainitud mässus osalenute üle. Kokku on Bangladeshi kohtud vangistanud mässuga seoses ligi 6000 inimest.
 Iraani edelaosas toimunud bussiõnnetuses hukkus 26 õpilast ja veel 12 õpilast sai eri raskusastmega vigastusi.
 Islandil toimus rahvahääletus, mille keskseks küsimuseks kujunes uue põhiseaduse koostamise vajadus. 
 Luksemburgi pealinnas Luxembourgis toimus riigi troonipärija Guillaume'i ja Belgiast pärit krahvinna Stéphanie de Lannoy kiriklik laulatus. Külaliste seas oli mitme kuningliku perekonna esindajaid, oma ajakirjanikud olid kohale saatnud 120 meediaorganisatsiooni.
 Palestiinas Jordani Läänekaldal toimusid kohalike omavalitsuste valimised. Tegemist oli esimeste valimistega Palestiina aladel viimase kuue aasta jooksul.
 Peruu arstid teatasid viis nädalat kestnud streigi lõpetamisest, sest ei soovinud kauem jätta riigi elanikkonna vaesemat osa ilma arstiabita.
 Prantsusmaal evakueeriti Lourdes'ist üle 450 katoliiklasest palveränduri. Evakuatsiooni tingis viimase 40 aasta võimsaim üleujutus, mille põhjustas üle kallaste tõusnud Gave de Pau jõgi.
 Prantsusmaal Poitiers' linnas võtsid umbes 70 paremäärmuslikku aktivisti enda valdusse ehitusjärgus mošee, protesteerides islami leviku vastu Prantsusmaal. Läbirääkimiste tulemusel kohalike võimudega lahkusid aktivistid mošee juurest rahumeelselt, Prantsusmaa valitsus mõistis toimunu provokatsioonina hukka.
 Suurbritannias Londonis, Glasgow's ja Belfastis toimusid tuhandete osavõtjatega meeleavaldused, millega protesteeriti valitsuse kärpekavade vastu.
 Eestis toimus Mart Laari esimese valitsuse ametisse asumise 20. aastapäevale pühendatud konverents. Konverentsil esines esimest korda pärast insulti avaliku kõnega ka Mart Laar ise.

21. oktoober

 Beninis vahistati kolm inimest, kes püüdsid väidetavalt mürgitada riigi presidenti Yayi Bonit. Vahistati presidendi ihuarst, üks endine minister ja üks presidendi sugulastest.
 Gruusia parlamendi esimeheks valiti valimisliidu Gruusia Unistus esindaja David Usupašvili.
 Guinea-Bissau pealinna Bissau lähistel ründasid relvastatud isikud varahommikul sõjaväebaasi. Sõduritel õnnestus rünnak tagasi lüüa, tulevahetuses hukkus kuus ründajat.
 Hispaanias Baskimaal ja Galicias toimusid autonoomsete piirkondade parlamentide valimised. Galicias võitis valimised ka riigis võimulolev Rahvapartei, mis kogus 45,7 protsendi valijate toetuse ja sai 75-liikmelises regionaalparlamendis 41 kohta. Baskimaal sai parima tulemuse Baski Rahvuspartei, mis pälvis 34,6 protsendi valijate toetuse ja sai 75-liikmelises regionaalparlamendis 27 kohta.
 Paavst Benedictus XVI kuulutas pühakuks seitse uut inimest, kelle seas oli ka 17. sajandil elanud indiaanlane Kateri Tekakwitha.
 Eesti Evangeelse Luterliku Kiriku peapiiskop Andres Põder viibis visiidil Saksamaal Wittenbergis, kus istutas Lutheri aeda Eesti Evangeelse Luterliku Kiriku nimelise puu. Kokku istutatakse enne reformatsiooni 500. aastapäeva 2017. aastal Wittenbergi 500 eri kirikute ja piiskopkondade puud.

22. oktoober

 Ameerika Ühendriikides Florida osariigis Boca Ratonis toimus 2012. aasta presidendivalimiste kolmas ja viimane, välispoliitikale keskendunud teledebatt presidendikandidaatide Barack Obama ja Mitt Romney vahel.
 Itaalias mõistis kohus kuueks aastaks vangi kuus teadlast ja ühe valitsusametniku, kes olid enne aprillis 2009 L'Aquila linna tabanud maavärinat andnud ebaõiget, ebatäielikku ja vastuolulist informatsiooni maavärinate ohu kohta piirkonnas. L'Aquila maavärina tulemusel hukkus 309 inimest.
 Kosovo pealinnas Prištinas toimus meeleavaldus Kosovo ja Serbia valitsustevaheliste kõneluste vastu. Politsei oli sunnitud vägivaldseks muutunud meeleavalduse laialiajamiseks kasutama pisargaasi, kokkupõrgetes politsei ja meeleavaldajate vahel sai vigastada 20 inimest.
 Luksemburgis algas Euroopa Liidu põllumajandus- ja kalandusnõukogu kahepäevane nõupidamine. Eestit esindasid nõupidamisel keskkonnaminister Keit Pentus-Rosimannus ja põllumajandusminister Helir-Valdor Seeder.
 Rahvusvaheline Jalgrattaliit otsustas aktsepteerida Ameerika Ühendriikide Dopinguvastase Agentuuri otsust ja võtta dopingu kasutamises süüdlaseks jäänud ameerika jalgratturilt Lance Armstrongilt tema seitse Tour de France'i võidutiitlit. Armstrongilt võeti kõik tiitlid, mille ta on võitnud alates 1998. aastast ja talle kehtestati eluaegne võistluskeeld.
 Soomes Turu linnas toimus kohalike valimiste kampaania raames vahejuhtum, kus peaminister Jyrki Katainenile lähenes noaga relvastatud mees. Sündmuskohal kinni peetud meest kahtlustati esialgu kavatsuses peaministrit pussitada, kuid hiljem selgus, et ta oli lihtsalt püüdnud pälvida peaministri tähelepanu.
 Ukraina otsustas keelustada alates 15. novembrist nisu ekspordi, kartes teravilja puudujäägi tekkimist siseturul ja sellest lähtuvat leivahindade tõusu.
 Venemaa riiklik naftakompanii Rosneft ja Suurbritannia naftakompanii BP allkirjastasid tehingu väärtuses 61 miljardit USA dollarit, millega BP suurendas oma osalust Rosneftis ligi ühe viiendikuni ja müüs samaaegselt Roseneftile seni kahe firma ühisomandis olnud tütarettevõtte TNK-BP.
 Eesti Vabariigi president Toomas Hendrik Ilves alustas neli päeva kestnud ametlikku visiiti Ameerika Ühendriikides, et osaleda Bostonis toimunud Ameerika Ühendriikide ja Euroopa Liidu e-tervishoiukonverentsil "2012 Transatlantic Health IT/eHealth Cooperation Assembly".
 Eesti siseminister Ken-Marti Vaher alustas kolmepäevast töövisiiti Suurbritannias, kus ta kohtus Suurbritannia siseministri Theresa Mayga.
 Tallinna Ülikooli Õigusakadeemias pidas avaliku loengu inimõiguste teemal tunnustatud poliitikafilosoof ja inimõiguste ekspert, Londoni Ülikooli professor Raymond Plant.

23. oktoober

 Ameerika Ühendriikides sattus avalikkuse teravdatud tähelepanu ja kriitika alla Indiana osariigis Ameerika Ühendriikide Senatisse kandideeriv vabariiklane Richard Mourdock, kes avaldas valimisväitluses seisukohta, et vägistamise tulemusel alguse saanud rasedused on Jumala tahe.
 Hiina Vabariigis Tainani linnas puhkenud haiglapõlengus hukkus 12 ja sai vigastada veel 60 inimest.
 Jaapanis astus halvale tervisele viidates ametist tagasi justiitsminister Keishū Tanaka. Alles 1. oktoobril ametisse astunud ministrit kahtlustati seotuses organiseeritud kuritegevusega.
 Katari emiir Ḩamad ibn Khalīfah Āl Thānī alustas ametlikku visiiti Gaza tsoonis, olles esimene riigipea, kes külastab piirkonda pärast selle minekut islamistliku liikumise Ḩamās võimu alla 2007. aastal.
 Ungari pealinnas Budapestis toimusid valitsuse toetuseks ja valitsuse vastu korraldatud meeleavaldused, millega meenutati ühtlasi 56 aasta möödumist Ungari ülestõusust. Meeleavaldustel osales kokku umbes 150 000 inimest.
 Eestis Tallinnas algas ravimiametite neli päeva kestev ülemaailmne konverents. Konverentsi avas Eesti sotsiaalminister Hanno Pevkur.
 Harjumaal Viimsi Koolis algas Eesti Õpetajate Liidu 95. aastapäevale pühendatud kahepäevane konverents "Õpetajatöö üksi või üheskoos". Teiste seas esines konverentsil ka haridus- ja teadusminister Jaak Aaviksoo.

24. oktoober

 Aafrika Liit taastas Mali liikmesuse organisatsioonis, mis oli peatatud märtsis seoses riigis toimunud sõjaväelise riigipöördega.
 Jaapani peaminister Yoshihiko Noda nimetas justiitsministriks Makoto Taki, kes pidas seda ametit ka enne Keishū Tanaka ametisse nimetamist oktoobri alguses.
 Katoliiklik Püha Pius X Preestrite Vennaskond heitis enda seast allumatuse tõttu välja 2009. aastal antisemiitlike vaadete propageerimisega meedia tähelepanu alla sattunud piiskop Richard Williamsoni.
 Saksamaa liidukantsler Angela Merkel avas Berliinis mälestusmärgi Kolmandas Riigis repressioonide ohvriks langenud mustlastele.
 Soomes Rovaniemis avati Eesti aukonsulaat. Esinduse avamisel osalesid haridus- ja teadusminister Jaak Aaviksoo ning Eesti suursaadik Soomes Mart Tarmak.
 Sudaani pealinna Hartumi lõunaosas asuvas relvatehases toimus plahvatus, mille tulemusel puhkes tulekahju. Ametlikel andmetel inimesed kannatada ei saanud, kuid tuli levis ka tehase ümbruses asuvatele eluhoonetele. Hiljem asusid Sudaani võimud plahvatuses süüdistama Iisraeli, kes olevat andnud relvatehasele õhulöögi.
 Suurbritannia peaminister David Cameron teatas, et tema valitsus kavatseb jätkata Euroopa Kohtu otsuse eiramist, mis nõudis Suurbritannialt vangidele valimisõiguse andmist.
 Eestis Tartu Ülikoolis toimus lahtiste uste päev.
 Reformierakonna rahastamisskandaal: Reformierakonna juhatus heitis erakonna liikmete seast välja alates 1997. aastast erakonda kuulunud Silver Meikari, kelle kirjutatud artiklist nimetatud skandaal alguse sai. Väljaheitmise otsus langetati ühehäälselt ja selle põhjuseks toodi erakonna maine kahjustamine.

25. oktoober

 Gruusia parlament kinnitas häältega 88:54 riigi peaministriks Bidzina Ivanišvili ja andis heakskiidu tema valitsuskabinetile.
 Hiina parlament heitis oma koosseisust välja Chongqingi parteiorganisatsiooni endise juhi Bo Xilai, võttes temalt sellega saadikupuutumatuse ja luues võimaluse tema suhtes kohtumenetluse algatamiseks.
 Iisraeli peaminister Binyamin Netanyahu teatas kavast moodustada jaanuaris toimuvateks parlamendivalimisteks parempoolne valimisliit, kuhu hakkavad kuuluma tema erakond Likud ja välisminister Avigdor Liebermani juhitav äärmusparempoolne liikumine Yisra'el Betenu.
 Jaapanis teatas oma tagasiastumisest ja kavatsusest asutada uus partei Tōkyō 80-aastane kuberner Shintarō Ishihara.
 Luksemburgis toimus Euroopa Liidu keskkonnanõukogu istung. Eestit esindas kohtumisel keskkonnaminister Keit Pentus-Rosimannus.
 Luksemburgis algas Euroopa Liidu justiits- ja siseministrite kahepäevane kohtumine, mille üks olulisi teemasid oli Rumeenia ja Bulgaaria võimalik liitumine Schengeni alaga. Eestit esindas kohtumisel siseminister Ken-Marti Vaher.
 Moldova informatsiooni- ja julgeolekuteenistuse direktoriks nimetati diplomaat Mihai Balan, tuntud laulja ja helilooja Dan Balani isa.
 Soome pealinnas Helsingis algas kuni 28. oktoobrini kestev Helsingi raamatumess. Teiste seas külastasid messi ja osalesid seal toimuvates vestlusringides Eesti välisminister Urmas Paet ja kultuuriminister Rein Lang.
 Suurbritannia meediakontsern Pearson plc teatas, et talle kuuluv kirjastus Penguin Books on alustanud läbirääkimisi ühinemiseks Ameerika Ühendriikide juhtiva kirjastusega Random House.
 Valgevenes tõusid üle 1,5 korra kangele alkoholile kehtestatud riiklikud miinimumhinnad.
 Eesti Arstide Liit ja Eesti Tervishoiutöötajate Kutseliit sõlmisid Eesti Haiglate Liiduga uue kollektiivlepingu eellepingu, mille tulemusel peatati 26. oktoobril Eestis 25 päeva kestnud arstide streik. Uue lepingu tingimused näevad alates märtsist ette arstide 11-protsendilise, meditsiiniõdede 17,5-protsendilise ja hooldustöötajate 20-protsendilise miinimumtunnitasu tõusu. Ühtlasi vähendatakse arstide ja õdede koormust ambulatoorses töös 20 protsenti ja statsionaarses töös 16 protsenti.

26. oktoober

 Afganistanis Fāryābi provintsis Meymanehi linnas hukkus enesetaputerroristi korraldatud rünnakus mošees viibinud 41 inimest, kes olid tulnud tähistama ‘Īd al-Aḑḩā pühi. Veel 50 inimest sai plahvatuses vigastada.
 Indias astus ametist tagasi riigi 80-aastane välisminister Somanahalli Mallaiah Krishna.
 Itaalias Milanos mõistis kohus maksupettuste eest neljaks aastaks vangi riigi endise peaministri Silvio Berlusconi. Hiljem samal päeval kärpis kohus karistuse ühele aastale, kuid ekspeaministri advokaadid teatasid kohe kavatsusest kohtuotsus edasi kaevata.
 Saalomoni Saarte parlamendis kukkus läbi umbusaldusavaldus peaminister Gordon Darcy Lilo valitsuse vastu. Umbusalduse algatanud opositsioon hääletusel ei osalenud, mistõttu peaminister võitis hääletuse tulemusega 29:0.
 Süürias algas ‘Īd al-Aḑḩā usupühade puhul neli päeva kestev vaherahu valitsusvägede ja Vaba Süüria Armee väeüksuste vahel. Vaherahu rikuti juba esimesel päeval, toimunud kokkupõrgetes mässuliste ja valitsusvägede vahel hukkus ligi 150 inimest.
 Venemaal esitati poliitilise opositsiooni ühele juhile Sergei Udaltsovile süüdistus massirahutuste korraldamises, mille eest võib teda karistada kuni kümneaastase vanglakaristusega.
 Eesti Maaülikoolis toimus Eesti Põllumeeste Keskliidu konverents "Üksteist aastat Euroopa Liidus – kahekiiruseline põllumajandus: kus on solidaarsus". Teiste seas pidas konverentsil ettekande põllumajandusminister Helir-Valdor Seeder.
 Tallinnas toimus erakonna Eesti Kristlikud Demokraadid erakorraline kongress. Kongressil pani ameti maha erakonna esimees Peeter Võsu, kutsudes ühtlasi tegevust lõpetava erakonna liikmeid ühinema Isamaa ja Res Publica Liiduga.

27. oktoober

 Guinea-Bissau armee vahistas uut sõjaväelist riigipööret läbi viia üritanud kapteni Pansau N'Tchama.
 Hispaania pealinnas Madridis algas järjekordne tuhandete osavõtjatega meeleavaldus valitsuse eelarvekärbete vastu.
 Itaalia endine peaminister, eelmisel päeval korruptsiooni eest vangi mõistetud Silvio Berlusconi ähvardas, et tema erakond Vabaduse Rahvas lõpetab Mario Monti tehnokraatide valitsuse toetamise ja kutsub sellega esile ennetähtaegsed parlamendivalimised.
 Kanada läänerannikut tabas kohaliku aja järgi kell 22.30 7,7-magnituudise võimsusega maavärin, mille epitsenter asus 200 kilomeetri kaugusel Prince Ruperti linnast ja 11 kilomeetri sügavusel merepinna all.
 Saudi Araabias Meka linnas korraldasid sinna hadžile saabunud Süüria palverändurid meeleavalduse president Bashār al-Asadi režiimi vastu. Saudi Araabia politsei ajas meeleavalduse kiiresti laiali.
 Eestis Türil kinnitas Isamaa ja Res Publica Liidu volikogu erakonna peasekretäriks Tiit Riisalo, kes vahetas sellel ametikohal välja XII Riigikogu liikme Priit Sibula.
 Tallinnas avati Tallinna Vene Muuseum.

28. oktoober 

 Ameerika Ühendriikide idaranniku osariikides alustati ettevalmistusi orkaani Sandy saabumiseks. Eriolukord kuulutati välja Marylandi, New Yorgi, Pennsylvania ja Virginia osariikides, pealinnas Washingtonis ja Põhja-Carolina osariigi rannikualal. Mitmel pool peatati ühistransport ja tühistati alates järgmisest päevast koolitunnid.
 India peaminister Manmohan Singh viis läbi ulatuslikud muudatused oma valitsuskabinetis, vahetades välja 22 ministrit. Ühtlasi nimetati 26. oktoobril tagasi astunud Somanahalli Mallaiah Krishna asemel välisministriks Salman Khurshid.
 Itaalias Sitsiilias toimusid ennetähtaegsed kohalikud valimised.
 Leedus toimus parlamendivalimiste teine voor. Kahe vooru tulemustel osutus valimiste võitjaks opositsiooniline Leedu Sotsiaaldemokraatlik Partei, mis sai 141-kohalises parlamendis 38 kohta. Teiseks jäi seni võimul olnud Isamaaliit – Leedu Kristlikud Demokraadid 33 kohaga ja kolmandaks opositsiooniline Tööpartei 29 kohaga. Valimisaktiivsus oli 52,93 protsenti.
 Nigeeria põhjaosas Kaduna linna katoliikliku Püha Rita kirikut ründas missa ajal enesetaputerrorist, kes sõitis kirikuhoonesse lõhkeainega täidetud autoga. Rünnakus hukkus vähemalt seitse inimest ja veel kümned inimesed said vigastada.
 Prantsusmaa politsei vahistas Mâconi linnas baskide terroriorganisatsiooni Euskadi ta Askatasuna väidetava sõjalise juhi Izaskun Lesaka.
 Soomes toimusid kohalike omavalitsuste valimised.
 Tšiilis toimusid kohalike omavalitsuste valimised.
 Ukrainas toimusid parlamendivalimised.
 Venemaa rahvuslik lennukompanii Aeroflot alustas pärast 16-aastast vaheaega regulaarlende liinil Moskva–Tallinn.

29. oktoober

 Ameerika Ühendriikide idarannikule jõudis orkaan Sandy. Orkaan põhjustas ulatuslikke üleujutusi New Yorgi ja New Jersey osariikides ning orkaani tõttu jäi elektrita umbes 5 miljonit inimest. New Yorgi metroo ja kaks bussijaama ujutati üle. Tormi tekitatud kahjustustes hukkus esimese ööpäevaga 15 inimest.
 Filipiinide ekspresident Gloria Macapagal-Arroyo, keda süüdistatakse riigi loteriiraha väärkasutamises, ilmus esmakordselt kohtu ette, kus ta eitas kõiki talle esitatud süüdistusi.
 Hiina Vabariigis vahistati kolm eruohvitseri, keda kahtlustatakse luuretegevuses Hiina Rahvavabariigi kasuks.
 Leedu president Dalia Grybauskaitė teatas, et välistab parlamendivalimistel kolmanda koha saanud Tööpartei kaasamise valitsusse erakonnale esitatud rohkete süüdistuste tõttu häälte ostmises.
 Luksemburgis toimus Euroopa Liidu transpordi-, telekommunikatsiooni- ja energeetikanõukogu istung.
 Soomes Helsingis toimus Põhja- ja Baltimaade peaministrite kohtumine.
 Suurbritannia kohus keeldus tunnistamast Eesti justiitsministeeriumi välja antud Euroopa vahistamismäärust Anna-Maria Galojani vahistamiseks. Galojani Eestile loovutamise menetlus liikus selle tulemusel edasi teise astme kohtusse.
 Tansaania suurimas linnas Dar es Salaamis alustas tööd linna ajaloo esimene linnalähiraudtee. Rongid alustasid sõitmist kahel marsruudil ning on käigus hommikuse ja õhtuse tipptunni ajal, et vähendada linnas probleemiks kujunenud liiklusummikuid.
 Türgi pealinnas Ankaras toimus vaatamata Türgi valitsuse ja Ankara provintsi kuberneri kehtestatud keelule opositsioonilise Vabariikliku Rahvapartei poolehoidjate demonstratsioon, millega tähistati 89 aasta möödumist Türgi Vabariigi loomisest. President Abdullah Gül oli andnud Ankara kubernerile soovituse meeleavaldusse leebelt suhtuda.
 Ukrainas kuulutas riigi ekspeaminister ja praegu vanglakaristust kandev Julija Tõmošenko seoses eelmise päeva parlamendivalimistel aset leidnud ulatuslike valimispettustega välja näljastreigi.
 Eestit külastas Moldova parlamendi delegatsioon eesotsas asespiikri Vlad Plahotniuciga.
 Eesti Vabariigi president Toomas Hendrik Ilves alustas kolmepäevast töövisiiti Itaalias.
 Tallinna Ringkonnakohus mõistis ärimees Toomas Tooli ja börsimaakler Karoly Kirberi süüdi turumanipulatsioonis, mille eesmärk oli mõjutada kunstlikult kinnisvaraettevõtte Arco Vara aktsiate hinda. Kohus määras Toolile karistuseks rahatrahvi summas 500 000 eurot ja Kirberile rahatrahvi summas 10 545 eurot.

30. oktoober

 Afganistani keskvalimiskomisjon määras presidendivalimiste toimumise kuupäevaks 5. aprilli 2014.
 Afganistani pealinnas Kabulis toimus riigi ajaloo esimene professionaalne meeste poksimatš. Matšil osalesid afgaani päritolu Saksamaa poksija Hamid Rahimi ja Tansaania poksija Said Mbelwa, võistluse võitis Rahimi.
 Ameerika Ühendriikide idarannikul jätkus orkaani Sandy tegevus. Teise päeva õhtuks oli orkaani tõttu hukkunud kokku 40 inimest. Üleujutatud New Yorgis Manhattanil ulatus veetase 4,2 meetrini. Marylandi ja Lääne-Virginia osariikides tõi torm kaasa lumetormi.
 Ameerika Ühendriikides omandas meelelahutuskontsern The Walt Disney Company filmilavastaja ja produtsendi George Lucase ettevõtte Lucasfilm. Tehingu väärtuseks oli 4,05 miljardit USA dollarit.
 Bahreini võimud keelasid riigis jätkuvate meeleavalduste tõttu igasuguste avalike kogunemiste korraldamise.
 Euroopa Inimõiguste Kohus otsustas, et vägistamise tulemusel rasedaks jäänud 14-aastasel Poola tüdrukul oli takistamatu õigus abordile ja kohustas Poola riiki maksma tüdrukule valurahaks 61 000 eurot. Vahejuhtum leidis aset 2008. aastal; abordivastaste aktiivsete protestide tõttu ei olnud ükski haigla nõus tüdrukule aborti tegema, mistõttu lõpuks oli perekond sunnitud korraldama abordi illegaalselt.
 Jaapanis suleti Sendai lennujaam, sest uue maandumisraja ehitustööde käigus leiti lennuväljalt Teise maailmasõja aegne lõhkemata lennukipomm.
 Rwandas mõisteti riigireetmises ja 1994. aasta genotsiidi ulatuse vähendamises süüdi opositsioonilise erakonna Ühendatud Demokraatlikud Jõud liider Victoire Ingabire. Talle määrati karistuseks kaheksa-aastane vangistus.
 Türgi peaminister Recep Tayyip Erdoğan kritiseeris pressikonverentsil kaudselt president Abdullah Güli tegevust, teatades, et "kahe peaga valitsus ei vii Türgit edasi" ja soovitades rahulolematuse korral praeguse valitsemisviisiga minna üle presidentaalsele riigikorraldusele, mida ta on isiklikult valmis toetama.
 Venezuela president Hugo Chávez nimetas osariigi kuberneri ametisse kandideerima asunud kindral Henry Rangeli asemel uueks kaitseministriks admiral Diego Molera.
 Eestisse saabus kahepäevasele ametlikule visiidile Iirimaa Euroopa Liidu asjade minister Lucinda Creighton, kes kohtus oma visiidi raames peaminister Andrus Ansipi ja välisminister Urmas Paetiga.
 Eesti suursaadik Bosnias ja Hertsegoviinas Arti Hilpus andis üle oma volikirja.
 Eesti põllumajandusminister Helir-Valdor Seeder viibis ringsõidul Hiiumaal.

31. oktoober

 Bulgaaria arheoloogid teatasid, et on avastanud teadaolevalt vanima eelajaloolise linna Euroopas. Bulgaarias Provadia linna lähistel väljakaevamistel leitud asula pärineb aastatest 4700–4200 eKr ja see oli koduks umbes 350 inimesele.
 Liibüa parlament kinnitas ametisse peaminister ‘Alī Zīdāni valitsuse.
 Portugali parlament kiitis heaks 2013. aasta riigieelarve, mis toob elanikkonnale kaasa ulatuslikud kärped ja maksutõusu.
 Suurbritannia parlamendis Euroopa Liidu eelarve üle peetud hääletusel ei kogunud valitsuse ettepanek eelarve külmutamiseks perioodil 2014–2020 piisavat toetust. Opositsiooniline Leiboristlik Partei peab meedet ebapiisavaks ja nõuab eelarve reaalset kärpimist. Hääletusel ühines opositsiooniga ka 53 saadikut valitsevast Konservatiivsest Parteist.
 Venemaal Moskvas algasid Venemaa ja Eesti välisministeeriumi vahelised konsultatsioonid piirilepingu küsimuses.
 Eesti põllumajandusminister Helir-Valdor Seeder külastas Viljandit ja kohtus Viljandi maakonna põllumajandustootjatega.
 Estonian Airi nõukogu vabastas ametist ettevõtte tegevjuhi Tero Taskila ja nimetas alates 1. novembrist tööd alustavaks tegevjuhiks Jan Olof Palméri.

 2012-10